**ΣΥΛΛΟΓΟΣ ΥΠΑΛΛΗΛΩΝ Κ.Υ. ΥΠΟΥΡΓΕΙΟΥ ΠΑΙΔΕΙΑΣ**

**email:syllogos@minedu.gov.gr** //**www.sykyp.gr** Γρ. 044, τηλ. 3442057-58 fax.3442513

Ανδρέα Παπανδρέου 37 Μαρούσι Τ.Κ. 15180

**Αρ. πρωτ. 133**

**Μαρούσι, 12-5–2016**

**ΠΡΟΣ**:**ΟΛΑ ΤΑ ΜΕΛΗ**

**ΑΠΟΤΙΜΗΣΗ ΕΚΤΑΚΤΗΣ ΓΕΝΙΚΗΣ ΣΥΝΕΛΕΥΣΗΣ ΣΥΛΛΟΓΟΥ, 11/5/2016**

Συναδέλφισσες, Συνάδελφοι,

Αποτιμώντας την χθεσινή Έκτακτη Γενική Συνέλευση του Συλλόγου μας (11/5/2016) στην αίθουσα Jacqueline de Romilly του κτηρίου της ΚΥ του ΥΠ.Π.Ε.Θ., **το Δ.Σ. του Συλλόγου χαιρετίζει την πολύ ικανοποιητική συμμετοχή όλων** (σχεδόν 300)σε αυτή, **μόνο θέμα** της οποίας ήταν η, για μία ακόμη φορά, επιχειρούμενη τροποποίηση του οργανισμού του Υπουργείου Παιδείας, Έρευνας και Θρησκευμάτων.

Αυτή, μεταξύ άλλων αστοχιών-αρρυθμιών και κατά έγκυρες πηγές, θέτει εν αμφιβόλω ζήτημα κομβικής σημασίας για όλους μας: ήτοι το **αμετάθετο** όσων εργάζονται στην Κεντρική Υπηρεσία, δεδομένου ότι στο υπό κατάρτιση και έκδοση νέο ΠΔ, θα προβλέπεται **ενιαίος-πλέον-οργανισμός** Κεντρικής Υπηρεσίας και Περιφερειακών Υπηρεσιών Εκπαίδευσης ανά την Επικράτεια-και όχι δύο διακριτών οργανισμών, ενός για την Κεντρική Υπηρεσία και ενός ή περισσοτέρων για τις ανά την Επικράτεια Περιφερειακές Υπηρεσίες Εκπαίδευσης.

Κατάργηση του αμετάθετου σημαίνει κατάργηση της ελάχιστης ασφάλειας-σιγουριάς της ζωής και της καθημερινότητάς μας, αφού η όποια υπηρεσιακή μας δραστηριότητα θα τίθεται αυτομάτως σε «μαγνητική τομογραφία» αρέσκειας-απαρέσκειας εκ μέρους της εκάστοτε πολιτικής ηγεσίας και των «ουραγών» της. Και εάν μη αρεστή, η δαμόκλειος σπάθη μετακίνησης ανά την επικράτεια για «υπηρεσιακές ανάγκες» θα κραδαίνεται προς «σωφρονισμό».

Πέραν του αμετάθετου, καταδείχθηκαν και άλλες αστοχίες ως προς τις αλλαγές που δρομολογούνται, αφού η επιστημονική τεκμηρίωση και η ορθή διοικητικά διαδικασία που θα αποσκοπεί στο κτίσιμο του διοικητικού οικοδομήματος εξυπηρέτησης της Διοίκησης της Εκπαίδευσης (κεντρικά και περιφερειακά), με ό,τι επιπτώσεις αυτό έχει, όχι μόνο στην εκπαιδευτική κοινότητα (καθηγητές, μαθητές) αλλά και ολόκληρη την Ελληνική κοινωνία, δεν φαίνεται να έχουν ληφθεί υπόψη, αφού, ναι μεν από επίσημα χείλη η τροποποίηση του οργανισμού ορίζεται ως «μνημονιακής υποχρέωσης», αλλά δεν αποσαφηνίζεται πώς αυτή χαρτογραφείται.

Η πρόταση-ψήφισμα που κατατέθηκε στο Σώμα ως πρόταση του Δ.Σ. εγκρίθηκε παμψηφεί από το σώμα της Έκτακτης ΓΣ (8 λευκά-κανένας κατά). Το αποτέλεσμα αυτό δείχνει για άλλη μια φορά την αρραγή ενότητα του κλάδου μας σε μείζονα θέματα που αφορούν ισόμοιρα όλους μας.

Εκτός από το ψήφισμα που συνημμένα κοινοποιείται, η Ε.Γ.Σ. έλαβε και τις εξής αποφάσεις εξουσιοδοτώντας σχετικά το Δ.Σ. :

**α) αποκλεισμός του Υπουργείου, την ημέρα που θα ψηφίζονται τα συμπληρωματικά δημοσιονομικά-μνημονιακά μέτρα όσων ψηφίστηκαν την Κυριακή 08/5/2016, και η ΑΔΕΔΥ θα έχει κηρύξει 24ωρη Απεργία,**

**β) 3ωρη στάση εργασίας για τον ίδιο λόγο σε ημέρα που το ΔΣ θα αποσαφηνίσει,**

**γ) ημερήσια αποχή (λευκή απεργία) από τα υπηρεσιακά καθήκοντα σε ημέρα που το ΔΣ θα αποσαφηνίσει ενημερώνοντας σχετικά.**

|  |
| --- |
| Για το Διοικητικό Συμβούλιο |
| Ο ΠΡΟΕΔΡΟΣΚώστας Κοτζαμπασάκης | Η ΓΕΝΙΚΗ ΓΡΑΜΜΑΤΕΑΣΤόνια Μητσοτάκη |